ગુજરાતમાં કોંગ્રેસનો ઘરવાપસીનો કાર્યક્રમ સફળ થાય કે ના થાય, ભાજપનો ઘરભરો કાર્યક્રમ સફળ થઇ રહ્યો છે. લોકસભાની ચૂંટણી પહેલાં કોંગ્રેસના મજબૂત અને ચૂંટણી જીતી શકે તેવા નેતાઓને ભાજપમાં પ્રવેશ કરાવવામાં આવી રહ્યો છે. એક યોગાનુયોગ છે કે અમિત શાહ જ્યારે ગુજરાત આવે છે ત્યારે ભાજપના નેતાઓ નહીં કોંગ્રેસના પ્રદેશ નેતાઓ ફફડી ઉઠે છે. અમિત શાહ એરપોર્ટ પર પગ મૂકે છે ત્યારે કોંગ્રેસના પ્રદેશ પ્રમુખ અને વિપક્ષના નેતા તેમના ધારાસભ્યો અને પૂર્વ સંસદસભ્યોની ખબર અંતર પૂછવાનું શરૂ કરે છે. રાજકોટના કોળી નેતા કુંવરજી બાવળિયાએ ભાજપને પોતાનું ઘર બનાવ્યું ત્યારે કોંગ્રેસને એમ હતું કે હવે બઘું પતી ગયું છે પરંતુ જેવી અમિત શાહની એન્ટ્રી થઇ કે કોંગ્રેસના ભૂતપૂર્વ ધારાસભ્ય અને શંકરસિંહ વાઘેલાના પુત્ર મહેન્દ્રસિંહનો ભાજપ પ્રવેશ થયો છે. ભાજપના રાષ્ટ્રીય અધ્યક્ષ ગુજરાતમાં ચૂંટણી જીતીને નહીં, કોંગ્રેસના નેતાઓને ભાજપમાં પ્રવેશ અપાવીને કોંગ્રેસ મુક્ત ગુજરાતનો નારો ગજવી રહ્યાં છે. સૂત્રો કહે છે કે લોકસભાના 26 પૈકી 15થી વધુ ઉમેદવારો ભાજપ બદલી રહ્યું છે તેમાં કોંગ્રેસમાંથી આયાત થયેલા ઉમેદવારોની સંખ્યા 8 હોય તો નવાઇ પામવા જેવું નહીં હોય...